FI Euroopan unionin virallinen lehti CE 84/612

(2004/C 84 E/0687)

KIRJALLINEN KYSYMYS E-0522/04

esittäjä(t): Graham Watson (ELDR) komissiolle

(24. helmikuuta 2004)

Aihe: Kuvitteellisia raha-arpajaisia käsittelevät kirjeet

Monet yritykset eri puolilla Eurooppaa lähettävät ihmisille kirjeitä, joissa kerrotaan, että vastaanottaja on voittanut rahaa arvonnassa. Jotkut kansalaiset lähettävät sitten rahaa saamiensa ohjeiden mukaan, mutta eivät koskaan saa kirjeessä luvattua palkkiota.

Onko komissio käsitellyt asiaa viime aikoina? Aikooko se antaa ehdotuksia kansalaisten suojelemiseksi tällaisilta petoksilta?

David Byrnen komission puolesta antama vastaus

(6. huhtikuuta 2004)

Kuten jo todettiin vastauksessa arvoisan parlamentin jäsenen kirjalliseen kysymykseen E-3814/02 (1), komissio on täysin tietoinen siitä laajalle levinneestä käytännöstä, että vilpilliset elinkeinonharjoittajat yrittävät hyötyä sisämarkkinoiden vapauksista vilpillisten raha-arpajaisten avulla. Komissio on ehdottanut lainsäädäntöä käydäkseen käsiksi joihinkin tähän liittyviin ongelmiin.

Nykyisin voimassa olevan lainsäädännön perusteella kyseinen käytäntö näyttää selvästi olevan vastoin harhaanjohtavasta mainonnasta 10 päivänä syyskuuta 1984 annettua neuvoston direktiiviä 84/450/ETY (2), sellaisena kuin se on muutettuna harhaanjohtavaa mainontaa koskevan direktiivin muuttamisesta sisällyttämällä siihen vertaileva mainonta 6 päivänä lokakuuta 1997 annetulla parlamentin ja neuvoston direktiivillä 97/55/EY (3). Tulevaisuudessa kuluttajien taloudellista etua vahingoittavaa harhaanjohtavaa mainontaa säännellään sopimattomista kaupallisista menettelyistä ehdotetulla direktiivillä (4), jossa määritellään EU:n yhteiset puitteet, jotka takaavat tuollaisilta sopimattomilta käytännöiltä suojaavan korkeatasoisen kuluttajansuojan.

Komissio itse ei kuitenkaan voi ryhtyä toimiin näiden raha-arpajaisten järjestäjiä vastaan. Kansallisen ja yhteisön kuluttajalainsäädännön täytäntöönpano on tähän nimettyjen kansallisten tuomioistuinten ja viranomaisten tehtävä.

Edelliseen vastaukseensa viitaten komissio voi ilmoittaa arvoisalle jäsenelle, että se on hyväksynyt ehdotuksen asetukseksi kuluttajansuojalainsäädännön täytäntöönpanosta vastaavien kansallisten viranomaisten yhteistyöstä (5). Tämän asetuksen tarkoitus on puuttua tämän tyyppiseen ongelmaan julkisten viranomaisten nopean yhteistyön avulla. Kun asetus on hyväksytty, kuluttajansuojasta vastaavan viranomaisen on mahdollista hakea ja saada apua kollegoiltaan muissa jäsenvaltioissa sellaisten liikekäytäntöjen lopettamiseksi, jotka ovat vastoin rajatylittävää kuluttajiin kohdistuvaa yhteisön kuluttajansuojalainsäädäntöä.

Niin sanotut ”hyväksytyt elimet” (6) voivat jo nostaa kieltokanteen, jolla vaaditaan poistamaan tai kieltämään yhteisön kuluttajalainsäädännön rikkominen, kuluttajien etujen suojaamista tarkoittavista kieltokanteista 19 päivänä toukokuuta 1998 annetun parlamentin ja neuvoston direktiivin 98/27/EY (7) perusteella. Konkreettisena esimerkkinä hyväksytty elin voisi kehottaa sen jäsenvaltion, josta kirje on peräisin, toimivaltaista tuomioistuinta lopettamaan harhaanjohtavien kirjeiden lähettämisen kansalaisille.

(1) EUVL C 155 E, 3.7.2003.

(2) EYVL L 250, 19.9.1984.

(3) EYVL L 290, 23.10.1997.

(4) KOM(2003) 3 5 6 lopullinen.

(5) KOM(2003) 44 3 lopullinen.

(6) EUVL C 159, 8.7.2003.

(7) EYVL L 166, 11.6.1998.